CELEX: 32007R1567
Language: el
Date: 2007-12-21 00:00:00
Title: Κανονισμός (ΕΚ) αριθ. 1567/2007 της Επιτροπής, της 21ης Δεκεμβρίου 2007 , για τον καθορισμό ποσοτικών ορίων όσον αφορά τις εξαγωγές ισογλυκόζης εκτός ποσοστώσεων μέχρι το τέλος της περιόδου εμπορίας 2007/2008

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 340/58
            
         
      ΚΑΝΟΝΙΣΜΌΣ (ΕΚ) αριθ. 1567/2007 ΤΗΣ ΕΠΙΤΡΟΠΉΣ
   
   της 21ης Δεκεμβρίου 2007
   για τον καθορισμό ποσοτικών ορίων όσον αφορά τις εξαγωγές ισογλυκόζης εκτός ποσοστώσεων μέχρι το τέλος της περιόδου εμπορίας 2007/2008
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 12 στοιχείο δ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 318/2006 θεσπίζει κανόνες για την κοινή οργάνωση των αγορών στον τομέα της ζάχαρης. Σύμφωνα με το άρθρο 12 στοιχείο δ) του κανονισμού (ΕΚ) αριθ. 318/2006, η εκτός ποσοστώσεων παραγόμενη ισογλυκόζη που αναφέρεται στο άρθρο 7 του κανονισμού είναι δυνατόν να εξάγεται μόνο εντός του προκαθοριζόμενου ποσοτικού ορίου που πρέπει κάθε φορά να ορίζεται.
            
         
               (2)
            
            
               Για ορισμένους από τους κοινοτικούς παραγωγούς ισογλυκόζης, οι εξαγωγές από την Κοινότητα αντιπροσωπεύουν σημαντικό μέρος των οικονομικών τους δραστηριοτήτων και έχουν δημιουργήσει παραδοσιακές αγορές και εκτός Κοινότητας. Οι εξαγωγές της ισογλυκόζης στις εν λόγω αγορές θα μπορούσαν να καταστούν οικονομικά βιώσιμες ακόμη και χωρίς τη χορήγηση επιστροφών κατά την εξαγωγή. Προς τούτο είναι απαραίτητο να καθοριστεί ποσοτικό όριο για τις εξαγωγές ισογλυκόζης εκτός ποσόστωσης, ώστε να επιτραπεί στους άμεσα ενδιαφερόμενους κοινοτικούς παραγωγούς να μπορέσουν να συνεχίσουν τον εφοδιασμό των παραδοσιακών τους αγορών.
            
         
               (3)
            
            
               Μέχρι το τέλος της περιόδου εμπορίας 2007/2008, ήτοι 30 Σεπτεμβρίου 2008, υπολογίζεται ότι ο καθορισμός των ποσοτικών ορίων σε 40 000 τόνους, σε ξηρό υλικό, για εξαγωγές ισογλυκόζης εκτός ποσοστώσεων, θα κάλυπτε τη ζήτηση της αγοράς.
            
         
               (4)
            
            
               Με στόχο να διασφαλιστεί η καλή διαχείριση, η πρόληψη της κερδοσκοπίας και η διενέργεια αποτελεσματικών ελέγχων, πρέπει να καθοριστούν λεπτομερείς κανόνες για την υποβολή αιτήσεων χορήγησης αντίστοιχων αδειών. Οι κανόνες αυτοί πρέπει να προβλέπουν τη χρήση των διαδικασιών που έχουν θεσπιστεί από την υφιστάμενη νομοθεσία, με τη δέουσα προσαρμογή ώστε να ανταποκρίνονται στις ιδιαίτερες ανάγκες του τομέα.
            
         
               (5)
            
            
               Για να ελαχιστοποιηθούν οι κίνδυνοι απάτης και να προληφθεί οιαδήποτε κατάχρηση λόγω ενδεχόμενης επανεισαγωγής ή επανακυκλοφορίας, στην Κοινότητα της εν προκειμένω ισογλυκόζης, επιβάλλεται να αποκλεισθούν ορισμένες χώρες των δυτικών Βαλκανίων από τους επιλέξιμους προορισμούς εξαγωγής ισογλυκόζης που παράγεται επιπλέον των εγκεκριμένων ποσοστώσεων. Ωστόσο, οι χώρες της ως άνω περιφέρειας, των οποίων οι αρχές έχουν την υποχρέωση να εκδίδουν πιστοποιητικό εξαγωγής για την επιβεβαίωση της προέλευσης των προϊόντων ζάχαρης ή ισογλυκόζης που προορίζονται για εξαγωγή στην Κοινότητα, πρέπει να εξαιρεθούν από την εν λόγω απαγόρευση, δεδομένου ότι οι αντίστοιχοι κίνδυνοι απάτης είναι πιο περιορισμένοι.
            
         
               (6)
            
            
               Για να εξασφαλιστεί συνοχή με τις σχετικές διατάξεις στον τομέα των εξαγωγών της ζάχαρης όπως καθορίζεται στον κανονισμό (ΕΚ) αριθ. 900/2007 της Επιτροπής, της 27ης Ιουλίου 2007, περί της διαρκούς δημοπρασίας για τον προσδιορισμό των επιστροφών κατά την εξαγωγή λευκής ζάχαρης μέχρι το τέλος της περιόδου εμπορίας 2007/2008 (2), και στον κανονισμό (ΕΚ) αριθ. 1060/2007 της Επιτροπής, της 14ης Σεπτεμβρίου 2007, σχετικά με την προκήρυξη διαρκούς δημοπρασίας για την επαναπώληση προς εξαγωγή ζάχαρης που έχουν στην κατοχή τους οι οργανισμοί παρέμβασης του Βελγίου, της Τσεχικής Δημοκρατίας, της Ιρλανδίας, της Ισπανίας, της Ιταλίας, της Ουγγαρίας, της Σλοβακίας και της Σουηδίας (3), η εξαγωγή της εκτός ποσοστώσεων ισογλυκόζης δεν πρέπει να επιτρέπεται να εξάγεται προς ορισμένους κοντινούς προορισμούς.
            
         
               (7)
            
            
               Για να περιοριστεί ο κίνδυνος επανεισαγωγής στην Κοινότητα και ιδίως, για να εξασφαλισθεί η τήρηση των ειδικών κανόνων για την επιστροφή εμπορευμάτων που αναφέρονται στον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (4), και στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (5), πρέπει να κληθούν τα κράτη μέλη να λάβουν όλα τα αναγκαία μέτρα ελέγχου.
            
         
               (8)
            
            
               Επιπλέον των διατάξεων του κανονισμού (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (6), πρέπει να θεσπιστούν συμπληρωματικές διατάξεις εφαρμογής για τη διοικητική διαχείριση του ποσοτικού ορίου που καθορίζεται από τον παρόντα κανονισμό, ιδίως όσον αφορά τις προϋποθέσεις για την υποβολή αίτησης άδειας εξαγωγής.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καθορισμός ποσοτικού ορίου για τις εξαγωγές ισογλυκόζης επιπλέον των προβλεπόμενων ποσοστώσεων
   1.   Μέχρι το τέλος της περιόδου εμπορίας 2007/2008, ήτοι 30 Σεπτεμβρίου 2008, το ποσοτικό όριο που αναφέρεται στο άρθρο 12 στοιχείο δ) του κανονισμού (ΕΚ) αριθ. 318/2006 ανέρχεται σε 40 000 τόνους, σε ξηρό υλικό, για εξαγωγές χωρίς επιστροφές ισογλυκόζης επιπλέον των προβλεπόμενων ποσοστώσεων με κωδικούς ΣΟ 1702 40 10, 1702 60 10 και 1702 90 30.
   2.   Εξαγωγές μέχρι την εξάντληση του καθοριζόμενου στην παράγραφο 1 ποσοτικού ορίου επιτρέπονται για όλους τους προορισμούς, εκτός των κατωτέρω:
   
               α)
            
            
               τρίτες χώρες: Ανδόρα, Αλβανία, Βοσνία-Ερζεγοβίνη, Πρώην Γιουγκοσλαβική Δημοκρατία της Μακεδονίας (ΠΔΓΜ), Κράτος του Βατικανού, Λιχτενστάιν, Μαυροβούνιο και Άγιος Μαρίνος·
            
         
               β)
            
            
               εδάφη των κρατών μελών της ΕΕ που δεν αποτελούν τμήμα του τελωνειακού εδάφους της Κοινότητας: Θέουτα, Μελίλια, δήμοι Livigno και Campione d’Italia, νήσος Ελιγολάνδη, Γροιλανδία, νήσοι Φερόε και περιοχές της Κύπρου στις οποίες η κυβέρνηση της Κυπριακής Δημοκρατίας δεν ασκεί ουσιαστικό έλεγχο·
            
         
               γ)
            
            
               ευρωπαϊκά εδάφη για τα οποία την ευθύνη για την εξωτερική πολιτική έχει κράτος μέλος που δεν αποτελεί τμήμα του τελωνειακού εδάφους της Κοινότητας: Γιβραλτάρ.
            
         3.   Οι εξαγωγές των προϊόντων που αναφέρονται στην παράγραφο 1 επιτρέπονται μόνο εφόσον πληρούνται οι ακόλουθες προϋποθέσεις:
   
               α)
            
            
               έχουν παραχθεί με ισομερισμό της γλυκόζης·
            
         
               β)
            
            
               η περιεκτικότητά τους σε φρουκτόζη κατά βάρος στο ξηρό υλικό είναι τουλάχιστον 41 %·
            
         
               γ)
            
            
               έχουν συνολική περιεκτικότητα πολυσακχαριτών και ολιγοσακχαριτών κατά βάρος, σε ξηρά κατάσταση, περιλαμβανομένης και της περιεκτικότητας δι- ή τρισακχαριτών, που δεν υπερβαίνει το 8,5 %.
            
         Η περιεκτικότητα του ξηρού υλικού της ισογλυκόζης καθορίζεται βάσει της πυκνότητας του διαλύματος με αναλογία κατά βάρος ένα προς ένα ή, στην περίπτωση ιδιαίτερα υψηλής πυκνότητας του προϊόντος, με ξήρανση.
   Άρθρο 2
   Άδειες εξαγωγής
   1.   Για τις εξαγωγές εντός του ποσοτικού ορίου που καθορίζεται στο άρθρο 1 παράγραφος 1 του παρόντος κανονισμού, απαιτείται άδεια εξαγωγής σύμφωνα με τις διατάξεις του κανονισμού (ΕΚ) αριθ. 1291/2000 της Επιτροπής (7), του κανονισμού (ΕΚ) αριθ. 951/2006 και του άρθρου 19 του κανονισμού (ΕΚ) αριθ. 967/2006 της Επιτροπής (8), εκτός αντιθέτων διατάξεων του παρόντος κανονισμού.
   2.   Κατά παρέκκλιση από το άρθρο 9 του κανονισμού (ΕΚ) αριθ. 1291/2000, τα δικαιώματα που απορρέουν από τις άδειες εξαγωγής δεν είναι μεταβιβάσιμα.
   Άρθρο 3
   Αίτηση έκδοσης άδειας εξαγωγής
   1.   Οι αιτήσεις άδειας εξαγωγής όσον αφορά το ποσοτικό όριο που καθορίζεται στο άρθρο 1 παράγραφος 1 του παρόντος κανονισμού επιτρέπεται να υποβληθούν μόνο από παραγωγούς ισογλυκόζης που έχουν εγκριθεί σύμφωνα με το άρθρο 17 του κανονισμού (ΕΚ) αριθ. 318/2006 και στους οποίους έχει χορηγηθεί ποσόστωση ισογλυκόζης για την περίοδο εμπορίας 2007/2008 σύμφωνα με το άρθρο 7 του εν λόγω κανονισμού.
   2.   Οι αιτήσεις άδειας εξαγωγής υποβάλλονται στις αρμόδιες αρχές του κράτους μέλους που εκχώρησαν στον αιτούντα την ποσόστωση ισογλυκόζης.
   3.   Οι αιτήσεις άδειας εξαγωγής υποβάλλονται κάθε εβδομάδα από Δευτέρα έως Παρασκευή, αρχής γενομένης από την ημερομηνία έναρξης ισχύος του παρόντος κανονισμού και μέχρι να ανασταλεί η έκδοση αδειών σύμφωνα με το άρθρο 8.
   4.   Οι αιτούντες δύνανται να υποβάλλουν μία μόνο αίτηση ανά εβδομάδα, όπως αναφέρεται στην παράγραφο 3.
   5.   Η ποσότητα για την οποία ζητείται άδεια εξαγωγής δεν επιτρέπεται να υπερβαίνει τους 5 000 τόνους.
   6.   Η αίτηση συνοδεύεται από απόδειξη κατάθεσης της εγγύησης στην οποία αναφέρεται το άρθρο 4.
   7.   Η αίτηση άδειας εξαγωγής και η άδεια φέρουν στο τετράγωνο 20 μια από τις ακόλουθες ενδείξεις:
   «επιπλέον της εγκεκριμένης ποσόστωσης ισογλυκόζη για εξαγωγή δίχως επιστροφή».
   Άρθρο 4
   Εγγύηση για την άδεια εξαγωγής
   1.   Κατά παρέκκλιση του τέταρτου εδαφίου του άρθρου 12 παράγραφος 1 στοιχείο β) του κανονισμού (ΕΚ) αριθ. 951/2006, ο αιτών καταθέτει εγγύηση 110 ευρώ ανά τόνο καθαρής ξηράς ουσίας ισογλυκόζης.
   2.   Η εγγύηση που προβλέπεται στην παράγραφο 1 μπορεί να συσταθεί, κατ’ επιλογήν του αιτούντος, είτε τοις μετρητοίς είτε με τη μορφή εγγύησης από οργανισμό που πληροί τα κριτήρια που έχει θεσπίσει το κράτος μέλος στο οποίο υποβάλλεται η αίτηση για την έκδοση αδείας.
   3.   Η εγγύηση που αναφέρεται στην παράγραφο 1 του παρόντος άρθρου αποδεσμεύεται σύμφωνα με το άρθρο 35 του κανονισμού (ΕΚ) αριθ. 1291/2000:
   
               α)
            
            
               για την ποσότητα για την οποία ο αιτών, κατά την έννοια του άρθρου 31 στοιχείο β) και του άρθρου 32 παράγραφος 1 στοιχείο β) σημείο i) του κανονισμού (ΕΚ) αριθ. 1291/2000, έχει τηρήσει την υποχρέωση εξαγωγής που απορρέει από τις εκδοθείσες άδειες σύμφωνα με το άρθρο 6 του παρόντος κανονισμού, και
            
         
               β)
            
            
               για την οποία ο αιτών έχει προσκομίσει αποδείξεις που πείθουν τις αρμόδιες αρχές του κράτους μέλους στο οποίο εκδόθηκε η άδεια εξαγωγής ότι οι τελωνειακές διαδικασίες για την εισαγωγή έχουν ολοκληρωθεί κατά την έννοια του άρθρου 16 του κανονισμού (ΕΚ) αριθ. 800/1999 της Επιτροπής (9) για την εν λόγω ποσότητα ισογλυκόζης.
            
         4.   Οι αναφερόμενες στη παράγραφο 3 αποδείξεις υποβάλλονται εντός 12 μηνών από την ημερομηνία κατά την οποία γίνεται δεκτή η διασάφηση εξαγωγής.
   Άρθρο 5
   Κοινοποίηση στα κράτη μέλη
   1.   Τα κράτη μέλη κοινοποιούν στην Επιτροπή, το αργότερο την πρώτη εργάσιμη ημέρα έκαστης εβδομάδας, τις ποσότητες ισογλυκόζης για τις οποίες έχουν υποβληθεί αιτήσεις έκδοσης αδειών εξαγωγής κατά την προηγούμενη εβδομάδα.
   Οι ποσότητες για τις οποίες έχουν υποβληθεί αιτήσεις κατανέμονται με βάση τον οκταψήφιο κωδικό ΣΟ. Τα κράτη μέλη ενημερώνουν την Επιτροπή ακόμα και στην περίπτωση που δεν έχει κατατεθεί καμία αίτηση άδειας εξαγωγής.
   Η παρούσα παράγραφος εφαρμόζεται μόνο στα κράτη μέλη για τα οποία καθορίστηκε ποσόστωση για την ισογλυκόζη για την περίοδο εμπορίας 2007/2008 με το παράρτημα ΙΙΙ ή/και το σημείο ΙΙ του παραρτήματος IV του κανονισμού (ΕΚ) αριθ. 318/2006.
   2.   Η Επιτροπή τηρεί εβδομαδιαία μητρώα των ποσοτήτων για τις οποίες έχουν υποβληθεί αιτήσεις άδειας εξαγωγής.
   Άρθρο 6
   Έκδοση και ισχύς των αδειών
   1.   Οι άδειες εκδίδονται την τρίτη εργάσιμη ημέρα από την κοινοποίηση που αναφέρεται στο άρθρο 5 παράγραφος 1, κατά περίπτωση και λαμβανομένου υπόψη του ποσοστού αποδοχής που καθορίζει η Επιτροπή σύμφωνα με το άρθρο 8.
   2.   Τα κράτη μέλη ανακοινώνουν στην Επιτροπή, το αργότερο την πρώτη εργάσιμη ημέρα έκαστης εβδομάδας, τις ποσότητες ισογλυκόζης για τις οποίες εκδόθηκαν άδειες εξαγωγής κατά την προηγούμενη εβδομάδα.
   3.   Οι εκδιδόμενες άδειες εξαγωγής σύμφωνα με το προβλεπόμενο ποσοτικό όριο που καθορίζεται στο άρθρο 1 παράγραφος 1 ισχύουν από την ημέρα έκδοσής τους μέχρι τον τρίτο μήνα από τον μήνα έκδοσης, και το αργότερο μέχρι τις 30 Σεπτεμβρίου 2008.
   4.   Έκαστο κράτος μέλος τηρεί μητρώο των ποσοτήτων της ισογλυκόζης που έχουν εξαχθεί με άδειες εξαγωγής.
   5.   Τα κράτη μέλη ανακοινώνουν στην Επιτροπή πριν από το τέλος κάθε μήνα, τις ποσότητες της ισογλυκόζης που έχουν εξαχθεί κατά τον προηγούμενο μήνα.
   6.   Οι παράγραφοι 2, 4 και 5 του παρόντος άρθρου εφαρμόζονται μόνο στα κράτη μέλη για τα οποία καθορίστηκε ποσόστωση για την ισογλυκόζη για την περίοδο εμπορίας 2007/2008 με το παράρτημα ΙΙΙ ή/και το σημείο ΙΙ του παραρτήματος IV του κανονισμού (ΕΚ) αριθ. 318/2006.
   Άρθρο 7
   Μέθοδοι κοινοποίησης
   Οι ανακοινώσεις που αναφέρονται στο άρθρο 5 παράγραφος 1, στο άρθρο 6 παράγραφοι 2 και 5 διαβιβάζονται ηλεκτρονικά βάσει εντύπων που διαθέτει η Επιτροπή στα κράτη μέλη.
   Άρθρο 8
   Αναστολή της έκδοσης αδειών εξαγωγής
   Όταν οι ποσότητες για τις οποίες έχουν υποβληθεί αιτήσεις χορήγησης αδειών εξαγωγής υπερβαίνουν το ποσοτικό όριο που καθορίζεται στο άρθρο 1 παράγραφος 1 του παρόντος κανονισμού για την αντίστοιχη περίοδο, εφαρμόζονται κατ’ αναλογία οι διατάξεις του άρθρου 9 του κανονισμού (ΕΚ) αριθ. 951/2006.
   Άρθρο 9
   Έλεγχοι
   Τα κράτη μέλη λαμβάνουν όλα τα απαραίτητα μέτρα για την εκτέλεση των ενδεδειγμένων ελέγχων ώστε να εξασφαλίσουν ότι τηρούνται οι ειδικοί κανόνες για τα επιστρεφόμενα εμπορεύματα που καθορίζονται στο κεφάλαιο 2 τίτλος VI του κανονισμού (ΕΟΚ) αριθ. 2913/92 και στον τίτλο Ι του μέρους ΙΙΙ του κανονισμού (ΕΟΚ) αριθ. 2454/93 και ότι αποφεύγεται η παράκαμψη των προτιμησιακών συμφωνιών με τρίτες χώρες.
   Άρθρο 10
   Έναρξη ισχύος και εφαρμογή
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Δεκεμβρίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 58 της 28.2.2006, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1260/2007 (ΕΕ L 283 της 27.10.2007, σ. 1).
   
      (2)  ΕΕ L 196 της 28.7.2007, σ. 26.
   
      (3)  ΕΕ L 242 της 15.9.2007, σ. 8.
   
      (4)  ΕΕ L 302 της 19.10.1992, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (5)  ΕΕ L 253 της 11.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 214/2007 (ΕΕ L 62 της 1.3.2007, σ. 6).
   
      (6)  ΕΕ L 178 της 1.7.2006, σ. 24. Κανονισμός όπως τροποποιήθηκε με τον κανονισμό (ΕΚ) αριθ. 2031/2006 (ΕΕ L 414 της 30.12.2006, σ. 43).
   
      (7)  ΕΕ L 152 της 24.6.2000, σ. 1.
   
      (8)  ΕΕ L 176 της 30.6.2006, σ. 22.
   
      (9)  ΕΕ L 102 της 17.4.1999, σ. 11.